Title: Dňa 5
Author: Stefkova
Last saved by: sulik
Company: MZP

Správa o stave plnenia záväzkov vyplývajúcich z negociačných rokovaní s EK v rámci kapitoly 22 životné prostredie k dátumu  vstupu SR do EÚ 

Dňa 5. novembra 2003 zverejnila Európska komisia Súhrnné monitorovacie správy o pripravenosti pristupujúcich krajín na členstvo v EÚ, v ktorých komplexne zhodnotila pripravenosť jednotlivých pristupujúcich krajín. 

Uznesením vlády SR č. 1046 z 5. 11. 2003 vláda SR zobrala na vedomie informáciu o zverejnení Súhrnnej monitorovacej správy Európskej komisie o pripravenosti Slovenska na členstvo v EÚ a bodom C.1. uložila podpredsedovi vlády pre európsku integráciu, ľudské práva a menšiny úlohu predložiť na rokovanie vlády harmonogram opatrení na odstránenie nedostatkov vyplývajúcich zo správy. 

Uznesením vlády SR č. 1123 z 26. 11. 2003 vláda SR schválila harmonogram opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ z 5.11.2003 a uložila podpredsedovi vlády pre európsku integráciu, ľudské práva a menšiny v bode B.2. monitorovať plnenie úloh definovaných v harmonograme opatrení mesačne do vstupu Slovenskej republiky do Európskej únie.

Dňa 21. 4. 2004 bol Uznesením vlády č. 373/2004 schválený materiál „Odpočet harmonogramu opatrení vyplývajúcich zo Súhrnnej monitorovacej správy o pripravenosti Slovenska na členstvo v EÚ zo dňa 5. novembra 2003 - stav k 31. 3. 2004“. MŽP SR bolo uvedené ako rezort, ktorý nemá žiadny záväzok, ktorý by neplnil v súvislosti so vstupom do EÚ.   Ministrovi životného prostredia  bola predmetným uznesením uložená úloha  B.11 v znení: predložiť na rokovanie vlády SR návrh novely zákona o verejných vodovodoch a verejných kanalizáciách v termíne do 1. októbra 2004. Podľa plánu legislatívnych úloh vlády SR na rok 2004 bol termín stanovený na október 2004. Termín 1. október 2004 bol konzultovaný s kanceláriou podpredsedu vlády SR pre európsku integráciu, ľudské práva a menšiny - prípadné omeškanie v rámci októbra 2004 bude akceptované.  

Zo Súhrnnej monitorovacej správy o pripravenosti Slovenska na členstvo v EÚ pre kapitolu 22 ŽP vyplynulo celkovo 17 úloh, z toho 11 úloh (7 legislatívnych a 4 nelegislatívne) pre rezort ŽP a 6 úloh, ktoré v súvislosti s transpozíciou a implementáciou environmentálneho aquis v rámci kapitoly 22 zabezpečujú iné rezorty (MDPT SR, MZ SR, MP SR, ÚJD SR).

Ide o nasledovné úlohy: 

•	7 úloh legislatívnej povahy pre rezort ŽP, z ktorých:

 	4 úlohy mali termín splnenia do vstupu 
prijať nový Zákon o vodách – úloha splnená

prijať Vyhlášku MŽP SR, ktorou sa ustanovujú podrobnosti o spracúvaní starých vozidiel  a o niektorých požiadavkách na výrobu a spracovanie vozidiel v nadväznosti na novelu Zákona o odpadoch – úloha splnená

prijať Vyhlášku MŽP SR o PCB/PCT v nadväznosti na novelu Zákona o odpadoch – úloha splnená

prijať Vyhlášku MŽP SR, ktorou sa ustanovujú národné emisné stropy a emisné kvóty – úloha splnená
     	
3 úlohy majú termín po vstupe do EÚ:
prijať Zákon o posudzovaní vplyvov na životné prostredie, v ktorom bude zahrnuté aj  strategické hodnotenie vplyvov na  životné prostredie  – 21. júl 2004 –plnenie ohrozené

prijať novelu Zákona o odpadoch - 13. august 2004 - úloha v plnení

prijať novelu Zákona o verejných vodovodoch a verejných kanalizáciách – 1. október 2004 –plnenie ohrozené

•	4 úlohy nelegislatívnej povahy:

realizovať projekt EÚ NATURA 2000 – úloha splnená

zabezpečiť, aby sa povolenia pre nové zariadenia spadajúce pod smernicu o integrovanej prevencií a kontrole znečisťovania – IPPC vydávali a boli v súlade s aquis k dátumu vstupu – úloha splnená

prijať Program znižovania znečistenia vôd škodlivými a obzvlášť škodlivými látkami – v súčasnosti v schvaľovacom  procese

dopracovať Programy riadenia kvality ovzdušia a akčné plány – v súčasnosti sa komunikuje s KÚ s cieľom urýchlenia dopracovania predmetných programov -  úloha v plnení

•	6 úloh, ktoré v rámci kapitoly 22 zabezpečujú iné rezorty (MDPT SR, MZ SR, MP SR, ÚJD SR)

5 úloh malo termín splnenia do vstupu:
prijať Vyhlášku MZ SR o požiadavkách na pitnú vodu a kontrolu                kvality pitnej vody
gestor MZ SR – úloha splnená

prijať novelu Vyhlášky MZ SR č.30/2002 Z. z. o požiadavkách na vodu na kúpanie, kontrolu kvality vody na kúpanie a kúpaliská
gestor MZ SR – úloha splnená

prijať Zákon o mierovom využívaní jadrovej energie (Atómový zákon), transponujúci smernicu o preprave rádioaktívneho odpadu 
gestor ÚJD SR – úloha v súčasnosti v legislatívnom procese

prijať Program pre nitráty
gestor MP SR – úloha v súčasnosti v legislatívnom procese

prijať Nariadenie vlády SR, ktorým sa ustanovujú opatrenia voči emisiám plynných a tuhých znečisťujúcich látok zo spaľovacích motorov inštalovaných v necestných pracovných strojoch
gestor MDPT SR – úloha nesplnená

1 úloha má termín po vstupe do EÚ:
transponovať nové acquis o environmentálnom hluku
gestor MZ SR –18. júl 2004 –plnenie ohrozené

V nadchádzajúcom období už ako  členská krajina musí SR do 13. augusta 2004 transponovať smernicu parlamentu a rady týkajúca sa odpadov z elektrických a elektronických zariadení.  (SR požiadala pre túto smernicu o prechodné obdobie do 31. 12. 2008, ktoré jej bolo 30. marca 2004 schválené).

Po vstupe Slovenska do EÚ zo stredno- a dlhodobého hľadiska sa bude musieť aj rezort životného prostredia zamerať na plnenie negociačných záväzkov, ku ktorým sa zaviazal v rámci prístupových rokovaní. Ide o 7 smerníc, pre ktoré sme získali prechodné obdobia v rozmedzí rokov 2004 – 2015.  

Dňa 29. 10. 2003 porada vedúceho služobného úradu a GRS schválila materiál Informácia o prioritách rezortu životného prostredia z hľadiska vstupu a členstva SR v EÚ, v ktorého rámci boli schválené úlohy súvisiace s implementáciou smerníc, pre ktoré SR získala prechodné obdobie,  ako stredno- a dlhodobé priority rezortu ŽP. Predmetné úlohy by sa mali premietnuť aj v rámci programov a projektov riešiacich oblasť  environmentálneho acquis.

Slovenská republika na Prístupovej konferencii ministrov v Bruseli dňa 11. 12. 2001, keď bola uzavretá Kapitola 22 životné prostredie, vynegociovala nasledovných 7 prechodných období : 

1.	Smernica Rady č. 94/63/ES o riadení emisií VOC zo skladovania benzínu a jeho distribúcie z terminálov na čerpacie stanice – (žiadosť o prechodné obdobie pôvodne do roku 2010).
SR prehodnotila pôvodnú žiadosť o prechodné obdobie pre zariadenia spadajúce pod túto smernicu. Nové zariadenia budú v súlade s acquis k dátumu vstupu SR do EÚ. Pre existujúce zariadenia SR získalo prechodné obdobie do konca roku 2004, resp. do roku 2007, v závislosti od druhu zariadení.

2.	Smernica Rady č. 94/67/ES o spaľovaní nebezpečného odpadu – (žiadosť o prechodné obdobie pôvodne do roku 2006).
Požadovaná dĺžka prechodného obdobia ostala zachovaná, SR získalo prechodné obdobie do konca roku 2006 pre 11 spaľovní nemocničného odpadu a 7 spaľovní priemyselného odpadu.

3.	Smernica Rady č. 91/271/EHS o čistení komunálnych odpadových vôd – (žiadosť o prechodné obdobie pôvodne do roku 2015).
Európska únia akceptovala požadované prechodné obdobie (do 2015) s nasledujúcimi prechodnými cieľmi: do 31. decembra 2010 všetky aglomerácie s počtom ekvivalentných obyvateľov nad 10 000 a do 31. decembra 2015 všetky aglomerácie s počtom ekvivalentných obyvateľov medzi 2000 a 10 000 budú v súlade so smernicou.

4.	Smernica Rady č. 76/464/EHS o znečistení spôsobenom určitými nebezpečnými látkami vypúšťanými do vodného prostredia – (žiadosť o prechodné obdobie pôvodne do roku 2006).
SR získala prechodné obdobie pre uvedenú smernicu v pôvodne požadovanej dĺžke, t. j. do roku 2006. Prechodné obdobie sa týka 3 zariadení.

5.	Smernica Rady č 96/61/ES o integrovanej prevencii a kontrole znečistenia – (žiadosť o prechodné obdobie pôvodne do roku 2011).
SR získala prechodné obdobie pre 10 zariadení. Dĺžka prechodného obdobia sa líši u jednotlivých zariadení, najdlhšie prechodné obdobie je do 31. decembra 2011.

6.	Smernica Rady č. 88/609/EHS (v znení smernice 94/66/ES) o obmedzení emisií určitých znečisťujúcich látok z veľkých spaľovacích zariadení do ovzdušia – (žiadosť o prechodné obdobie pôvodne do roku 2010).
Získané prechodné obdobie sa vzťahuje na troch prevádzkovateľov veľkých spaľovacích zariadení (nových zariadení podľa smernice), pričom dĺžka prechodného obdobia sa skracuje do 31. decembra 2007. Ostatné nové spaľovacie zariadenia budú v súlade s požiadavkami smernice 88/609 k dátumu vstupu SR do EÚ. Prechodné obdobie sa pre existujúce zariadenia, (ako ich definuje smernica,) nežiadalo.

7.	Smernica 94/62/ES o obaloch a odpadoch z obalov – (žiadosť o prechodné obdobie pôvodne do roku 2007).
Prechodné obdobie bolo udelené v požadovanej dĺžke t.j. do konca roku 2007 na implementáciu celkovej úrovne zhodnotenia a úroveň recyklácie pre kovy podľa článku 6 smernice.

 Pre Smernicu parlamentu a rady č.2002/96/ES týkajúca sa odpadov z elektrických a elektronických zariadení, pre ktorú vyplýva povinnosť transponovať do národnej legislatívy do augusta 2004,  SR požiadala o prechodné obdobie do 31. 12. 2008, ktoré jej bolo 30. marca 2004 schválené.

V nadchádzajúcom období bude potrebné vyvinúť maximálne úsilie pre splnenie záväzkov, ku ktorým slovenská strana pristúpila podpisom prístupovej zmluvy.

V priloženej tabuľke je uvedený prehľad plnenia záväzkov uvedených v Súhrnnej monitorovacej správe o pripravenosti Slovenska na členstvo v EÚ zo dňa 5. novembra 2003  v rámci kapitoly 22 životné prostredie. Úlohy sú rozdelené do troch častí: 

•	Úlohy MŽP SR legislatívnej povahy
•	Úlohy  MŽP SR nelegislatívnej povahy
•	Úlohy iných rezortov v rámci kapitoly 22 ŽP, ktoré súvisia s transpozíciou a implementáciou environmentálneho acquis,

vzostupne podľa termínu splnenia, vyplývajúceho zo záväzkov Slovenska  v súvislosti so vstupom SR do EÚ.